## La Filmoteca Valenciana acull dos classes magistrals dels cineastes Carlos Marqués-Marcet i Almudena Carracedo

*** Esta activitat s’emmarca dins de la programació d’Humans Lab, que se celebra en La Filmoteca Valenciana del 29 al 30 de novembre
* Humans Lab és el laboratori de creació audiovisual del Festival Internacional de Cinema i Drets Humans de València, Humans Fest**

La Filmoteca Valenciana acull dos classes magistrals, gratuïtes i obertes al públic, del director Carlos Marqués-Marcet i de la directora i productora Almudena Carracedo, dins de les activitats de la segona edició d’Humans Lab, el laboratori de creació audiovisual posat en marxa pel Festival Internacional de Cinema i Drets Humans de València, Humans Fest, organitzat per la Fundació per la Justícia.

Almudena Carracedo impartirà la seua classe magistral en la sala Berlanga de la Filmoteca Valenciana el divendres 29 de novembre, a les 16:00 hores. Per la seua part, Carlos Marqués-Marcet impartirà la seua el dissabte 30 de novembre, a les 16:00 hores. Estes trobades són gratuïtes i obertes al públic fins que es complete l’aforament.

Així mateix, les persones seleccionades per a participar amb els seus projectes de curtmetratge en Humans Lab tindran l’oportunitat de gaudir d’una sessió tutoritzada ‘One-to-One’ amb Carlos Marqués-Marcet i Almudena Carracedo, als qui podran presentar les seues idees per a rebre propostes de millora. Esta sessió de tutoria es farà el divendres 29 de novembre, a les 18:00 hores, en la sala 7 de l’Edifici Rialto. La sessió no és oberta al públic.

D’altra banda, el dissabte 30 de novembre, a les 18:00 hores, en la sala 7 de l’edifici Rialto se celebrarà una presentació pública dels projectes de curtmetratge davant diverses productores valencianes.

L’objectiu d’Humans Lab és fomentar l’escriptura de guions cinematogràfics en matèria de drets humans, així com donar suport als autors a través d’activitats formatives.

La convocatòria es dirigix a qualsevol persona major d’edat, que acredite estudis o experiència relacionada amb el cine o la creació audiovisual. Entre les 60 candidatures rebudes enguany s’han triat huit projectes, dels quals sis són valencians.

Els projectes són *El títere* de Fran Menchón (Barcelona), *Submarí* de Lucas Moro i Manuel Rosell (València), *Moha* de Hugo Suárez (Sevilla), *Els llençols blancs* de Alicia Arnau (València), *Globos* de Mar Navarro (València), *Cerdos y yeguas* de María Ferradas (València), *Alcrí* de Oscar Jiménez (València) i *Acabo de ver un ovni* de Andrea Segarra (Benicarló).

Com a novetat en 2024, un d’estos huit projectes seleccionats rebrà, després d’acabar els dos dies de formació, una dotació econòmica de 500 euros per al guionista, de manera que puga completar la fase de desenrotllament.

Per a fer-ho, es comptarà amb un jurat format per productors i professionals de la indústria audiovisual, els quals valoraran l’originalitat del guió, la defensa dels drets humans i la viabilitat de producció.

**Carlos Marqués-Marcet**

Carlos Marques-Marcet (Barcelona, 1983) va iniciar la seua carrera amb els curtmetratges *Amunt i avall* (2006) i *Udols* (2008), que va ser seleccionat per *Cahiers du Cinema* com a millor curtmetratge de l’any. Va ser llavors quan es va traslladar als Estats Units, a on va cursar el màster de Direcció Cinematogràfica a l’Escola de Cinema i Televisió d’UCLA.

El seu debut en llargmetratges es va produir en 2014 amb *10.000 km*, pel·lícula amb la qual va guanyar el Goya a millor direcció novella, la Biznaga de Oro a millor pel·lícula en el Festival de Màlaga i cinc premis Gaudí. Posteriorment, va rodar *Tierra firme* (2017) i *Los que vendrán* (2019), que va obtindre el premi a millor pel·lícula i millor direcció en el Festival de Màlaga, entre altres guardons.

A València va rodar *La mort de Guillem* (2020), millor llargmetratge en els Premis d’Audiovisual Valencià i millor pel·lícula per a televisió en els Premis Gaudí. Recentment ha estrenat *Polvo Seran*, una tragicomèdia musical que protagonitza l’actriu Ángela Molina i en la qual han col·laborat la cantant María Arnal i la companyia de dansa La Veronal.

**Almudena Carracedo**

Almudena Carracedo (Madrid, 1972) va iniciar la seua carrera professional com a cineasta als Estats Units, a on va dirigir i va produir *Made in LA* (2007), un documental sobre la lluita pels seus drets laborals de tres dones migrants que treballen en un taller de roba a Los Angeles. Este treball li va valdre el Premi Emmy a millor documental en 2008, entre altres reconeixements.

Al seu retorn a Espanya, al capdavant de la seua productora Lucernam Films, va rodar el documental *El silencio de otros* (2018), amb el qual va obtindre més de 40 guardons, inclòs el premi del públic en la Berlinale, el Goya a millor llargmetratge documental i l’Emmy a millor documental. A més, va ser preseleccionat per als Oscar.

Almudena Carracedo ha estrenat recentment *No estás sola. La lucha contra la manada* (2024), un retrat sobre la violència sexual contra les dones, prenent com a punt de partida l’agressió grupal que va patir una jove en els Santfermins de 2016. La pel·lícula ha rebut recentment el Premi Ondas a millor documental.

Carracedo és doctor honoris causa per la Illinois Wesleyan University i forma part de l’Acadèmia de Cinema d’Espanya, l’Acadèmia de Cinema Europeu i l’Acadèmia de Cinema dels Estats Units, així com de la Junta Directiva de CIM.

**Sobre Humans Fest**

Humans Fest és una de les principals activitats impulsades per la Fundació per la Justícia amb l’objectiu de defendre els drets humans i denunciar les seues vulneracions en tot el món a través del cinema, una ferramenta de gran abast i poder de sensibilització. Forma part de la xarxa internacional Human Rights Film Network.

La seua quinzena edició, en la qual s’emmarca l’Humans Lab, se celebra gràcies a la col·laboració de la Vicepresidència i Conselleria de Servicis Socials, Igualtat i Vivenda, Diputació de València, l’Àrea d’Igualtat de l’Ajuntament de València, Institut Valencià de Cultura, Caixa Popular i Teika. Per la seua banda, la radiotelevisió autonòmica valenciana À Punt és el mitjà oficial del festival.

Fecha: 27/11/2024